
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI
în intervalul 02.11.2026, ora 08.00 – 03.11.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 03.11.2026, ora 07.00
RÂURI

Debitele au fost în creștere, ca urmare a precipitațiilor căzute în interval și propagării, pe râurile din bazinele hidrografice: Cerna, Jiu, Olt, Vedea, Argeș, Ialomița, Buzău, Rm. Sărat, Putna, Trotuș și pe cele din Dobrogea, și numai prin propagare pe cursul inferior al Someșului.

Pe celelalte râuri debitele au fost relativ staționare.

Creșteri mai importante de niveluri și debite, datorită precipitațiilor însemnate căzute în interval, s-au înregistrat pe unele râuri din jumătatea de sud a țării.

Debitele se situează în general sub mediile multianuale lunare, cu valori cuprinse între 30–80% din acestea, mai mari (în jurul și peste mediile lunare) pe râurile din bazinele hidrografice: Someșul Mic, Suceava, Moldova, Buzău, bazinul superior al Jiului, bazinul superior și mijlociu al Ialomiței, cursul superior al Prutului, afluenții din bazinele superioare și mijlocii ale Oltului și Argeșului și mai mici (sub 30 %) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Nera, Cerna, bazinul mijlociu și inferior al Jiului.

Este în vigoare AVERTIZAREA HIDROLOGICĂ Nr. 99 din 02.11.2026.
În interval au fost emise o AVERTIZARE HIDROLOGICĂ și două ATENȚIONĂRI HIDROLOGICE pentru fenomene imediate. 

Se situează peste COTA DE ATENȚIE râul Urlui la stația hidrometrică Furculești (150+10)-jud.TR.
Debitele vor fi în creștere, ca urmare a precipitațiilor în curs, a celor prognozate și a propagării, pe râurile din bazinele hidrografice: Cerna, Jiu, Olt, Vedea, Argeș, Ialomița, Buzău, Rm. Sărat, Putna, Trotuș, precum și pe cele din Dobrogea.

Pe celelalte râuri, debitele vor fi relativ staționare, exceptând cursurile inferioare ale Someșului și Mureșului, unde vor fi în scădere. 

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale și creșteri de niveluri și debite cu posibile depășiri ale COTELOR DE APĂRARE, pe râurile din sudul țării, ca urmare a precipitațiilor prognozate, mai însemnate cantitativ și a propagării.
Se menține în vigoare AVERTIZAREA HIDROLOGICĂ Nr. 99 din 02.11.2026.

DUNĂRE
Debitul la intrarea în țară (secțiunea Baziaș) în intervalul 02.11 – 03.11.2026 a fost în creștere, având valoarea de 1650 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost în creștere.

Debitul la intrarea în țară (secțiunea Baziaș) va fi în creștere (1700 m3/s).

În aval de Porțile de Fier debitele vor fi în creștere.

2. Situația meteorologică în intervalul 02.11.2026, ora 08.00 – 03.11.2026, ora 06.00
ÎN ŢARĂ

Valorile termice diurne au fost apropiate de cele normale datei în vest, nord-vest și pe litoral, iar în restul zonelor au fost mai mici decât acestea și au caracterizat o vreme rece. Cerul a fost noros și a plouat în toate regiunile, iar cu precădere în cele sud-estice local au fost însemnate cantitativ și s-au semnalat în cea mai mare parte a intervalului. Din datele colectate de la stațiile meteorologice și pluviometrice, până la ora 06 în Muntenia și Dobrogea s-au acumulat cantități de apă în general de 25...35 l/mp și pe alocuri de peste 60 l/mp în județul Constanța (până la 94 l/mp în zona litoralului, la stația meteorologică Mangalia). La munte, la altitudini mai mari de 1700 m precipitațiile au fost sub formă de lapoviță și ninsoare și s-a depus strat de zăpadă. Vântul a suflat slab și moderat, cu intensificări în cea mai mare parte a Munteniei și a Dobrogei cu viteze la rafală în general de 50...65 km/h. Este strat de zăpadă la altitudini mari la munte și măsura la ora 21 în platformele stațiilor meteorologice până la 41 cm la Vf. Omu. Temperaturile maxime s-au încadrat între 5 grade la Bârnova și 15 grade la Mangalia și Gurahonț. La ora 06 temperatura aerului avea valori cuprinse între 4 grade la Întorsura Buzăului, Joseni, Miercurea Ciuc și Toplița și 13 grade la Sf. Gheorghe Deltă. Observație: de ieri dimineață de la ora 6 a fost emis 1 mesaj de avertizare meteorologică cod roșu de către SRPV Constanța. (Pentru acumulări de cantități însemnate de apă).
LA BUCUREŞTI

Vremea s-a menținut închisă și temporar a plouat. Ploile au fost moderate cantitativ, astfel că până la ora 06, cantitățile de apă acumulate au fost de 16 l/mp la Filaret, 17 l/mp în Băneasa și 20 l/mp la Afumați. Temporar vântul a avut intensificări cu viteze la rafală de 45...55 km/h. Temperatura maximă, mai scăzută decât în ziua anterioară și mai mică (cu până la 5 grade decât cea climatologic specifică datei) a fost de 9 grade la toate stațiile meteorologice, iar la ora 06 temperatura aerului era de 7 grade la Filaret și Băneasa și 8 grade la Afumați.
3. Prognoza meteorologică în intervalul 03.11.2026, ora 08.00 – 04.11.2026, ora 08.00
ÎN ŢARĂ

Vremea va fi mai rece decât în mod normal pentru această dată în sud și sud-est, iar în restul teritoriului valorile termice se vor situa în jurul celor normale. Cerul va fi mai mult noros și va ploua pe arii extinse în regiunile extracarpatice și pe alocuri în restul zonelor. Cantitățile de apă vor fi însemnate în sudul Olteniei, Munteniei și al Dobrogei unde se vor acumula local 20...25 l/mp și izolat peste 40 l/mp. În Carpații Meridionali și Orientali, cu precădere la peste 1700 m altitudine, precipitațiile vor fi predominant sub formă de ninsoare și pe alocuri se va depune strat de zăpadă în general de 3...5 cm. Vântul va sufla slab și moderat, cu intensificări temporare în sudul Moldovei, în Dobrogea și în cea mai mare parte a Munteniei, cu viteze la rafală de 50...70 km/h. Temperaturile maxime vor fi cuprinse între 7 și 16 grade, cu cele mai mari valori în vest și pe litoral, iar cele minime între 2 și 11 grade. Dimineața și noaptea izolat se va forma ceață.
LA BUCUREŞTI
Vremea se va menține rece, închisă și temporat va ploua însemnat cantitativ (se vor acumula cantități de apă în general de 15...20 l/mp). Vântul va avea intensificări temporare (rafale de 50...60 km/h). Temperatura maximă va fi de 9...10 grade, iar cea minimă de 7...8 grade.
II. CALITATEA APEI
Nu s-au înregistrat evenimente deosebite. 
III. CALITATEA MEDIULUI

1. În domeniul aerului


Agenţia Naţională pentru Mediu și Arii Protejate informează că, din rezultatele analizelor efectuate în data de 30.10.02026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și SO2 (dioxid de sulf). Media zilnică (50 µg/m3) pentru PM10 (pulberi în suspensie cu diametrul sub 10 microni) a fost depășită la următoarele stații: AB-1 (56 µg/m3), MM-6 (58 µg/m3), PH-1 (55 µg/m3), GR-2 (54 µg/m3), TR-2 (53 µg/m3), AG-3 (52 µg/m3), HD-3 (59µg/m3), CS-3 (56 µg/m3). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
2. În domeniul solului și vegetației
Nu s-au înregistrat evenimente deosebite.

3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

